Ehdotus: neuvoston asetus tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä annetun asetuksen N:o 3448/93 muuttamisesta /* KOM/99/0717 lopull. - CNS 99/0284 */



Virallinen lehti nro C 089 E , 28/03/2000 s. 0081 - 0082



Ehdotus: NEUVOSTON ASETUS tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä annetun asetuksen N:o 3448/93 muuttamisesta (komission esittämä) PERUSTELUT 1. Uruguayn kierroksen osana tehdyssä maataloutta koskevassa sopimuksessa rajoitetaan määrää, joka voidaan maksaa tiettyjen perustamissopimuksen liitteeseen I kuulumattomien tavaroiden vientitukina. Varainhoitovuonna 2000 enimmäismäärä on 475 miljoonaa euroa ja varainhoitovuonna 2001 ja sitä seuraavina vuosina 415 miljoonaa euroa. 2. Kun otetaan huomioon maatalouden perustuotteiden yhteisöhinnat ja hintanäkymät maailmanmarkkinoilla, vientitukiin tarvittaisiin budjettivaroja suurempi määrä. 3. Vientitukien budjettivarojen puuttuminen aiheuttaa epävarmuutta maa- ja elintarviketalouden alalla. Tämä saattaa puolestaan olla investointien kannalta haitallista ja voi vaikuttaa lopulta työllisyyteen ja lisäarvon tuottamiseen Euroopan unionissa. 4. Nykyisin käytössä olevan sisäisen jalostusmenettelyn ansiosta voidaan jo helpottaa vientitukimenojen aiheuttamia paineita. Niinpä sen nykyisen kaltaista käyttöä on jatkettava ja noudatettava erityisesti taloudellisia edellytyksiä. 5. Koska kunakin vuonna vientitukiin varattuja määriä on liian vähän, vientitukikelpoisten tavaroiden vientiä varten on syytä luoda lisämenettely, jossa taloudelliset edellytykset katsotaan täytetyiksi. Tämän ansiosta voitaisiin taata maatalouden raaka-aineiden toimittaminen Euroopan maa- ja elintarviketalouden tarpeisiin siten, että kilpailuolosuhteet säilyisivät tasavertaisina yhteisön ulkopuolisissa maissa toimivien kilpailijoiden kanssa. Näin myös alan investointi tilannetta helpotettaisiin. 6. Yhteisöstä peräisin olevien maatalouden raaka-aineiden käytön kannustamiseksi kyseisen lisämenettelyn käyttöä on kuitenkin tarpeen rajoittaa ainoastaan tosiasiallisesti tarvittaviin määriin. 7. Lisäksi Uruguayn kierroksen monenvälisissä neuvotteluissa sovittujen sitoumusten mukaisesti on säädetty, erityisesti liitteeseen I kuulumattomien tavaroiden alan todistusjärjestelmää koskevan komission asetuksen (EY) N:o 1702/1999 antamisen yhteydessä, toimenpiteistä liitteeseen I kuulumattomien tavaroiden todistus järjestelmän käyttöön ottamiseksi. Kyseistä järjestelmää on mahdollista käyttää myös liitteeseen I kuulumattomiin tavaroihin liittyviä sitoumuksia koskevien ilmoitusten tekemiseen WTO:lle. 8. Menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyssä neuvoston päätöksessä 1999/468/EY tarkennetaan tiettyjä, erityisesti hallintokomiteaa koskevia menettelysääntöjä. Tämä edellyttää asetuksen (EY) N:o 3448/93 vastaavan artiklan mukauttamista. 9. Amsterdamin sopimuksessa kodifioidaan Euroopan yhteisön perustamissopimus ja muutetaan sen artikloiden ja liitteiden numerointia. Tämän vuoksi asetuksen muuttamisen yhteydessä olisi mukautettava tiettyjä viittauksia. 1999/0284 (CNS) Ehdotus: NEUVOSTON ASETUS tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä annetun asetuksen N:o 3448/93 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 ja 133 artiklan, ottaa huomioon komission ehdotuksen [1], [1] EYVL L ..., ..., s. ... ottaa huomioon Euroopan parlamentin lausunnon [2], [2] EYVL L ..., ..., s. ... ottaa huomioon talous- ja sosiaalikomitean lausunnon [3], [3] EYVL L ..., ..., s. ... sekä katsoo seuraavaa: (1) Tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 6 päivänä joulukuuta 1993 annetun neuvoston asetuksen (EY) N:o 3448/93 [4], sellaisena kuin se on viimeksi muutettuna komission asetuksella (EY) N:o 2491/98 [5], 8 artiklassa säädetään, että tavaroiden viennin yhteydessä niiden valmistukseen käytetyt maatalous tuotteet voivat saada tukia, jotka vahvistetaan soveltamalla kyseisten alojen yhteisestä markkinajärjestelystä annettuja asetuksia. Kyseistä artiklaa olisi täydennettävä Uruguayn kierroksen monenvälisten kauppaneuvottelujen osana tehdystä maataloussopimuksesta johtuvien rajoitteiden huomioon ottamiseksi. [4] EYVL L 318, 20.12.1993, s. 18. [5] EYVL L 309, 19.11.1998, s. 28. (2) Erityisesti olisi varmistettava, että menoja seurataan suhteessa sitoumuksiin antamalla todistuksia. Ne menot, joihin ei ole annettu yhtä tai useampaa todistusta, merkitään kuitenkin kirjanpitoon vientitukimaksujen perusteella tarvittaessa ennakkomaksuna. (3) Perustamissopimuksen 300 artiklan mukaisesti tehtyjen sopimusten vuoksi on vaarana, ettei yhteisöstä peräisin olevilla maatalouden raaka-aineilla voida täysin taata jalostusteollisuuden tarvitsemia maatalouden raaka-aineita kilpailukykyisin edellytyksin. Yhteisön tullikoodeksista annetun neuvoston asetuksen 2913/92 [6], sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 955/1999 [7], 117 artiklan c kohdassa säädetään tavaroiden hyväksymisestä sisäiseen jalostusmenettelyyn, jos taloudellisia edellytyksiä, joita koskevista yksityiskohtaisista säännöistä säädetään komission asetuksessa (ETY) N:o 2454/93 [8], sellaisena kuin se on viimeksi muutettuna asetuksella (EY) N:o 1662/1999 [9], noudatetaan. Ottaen huomioon edellä mainitut sopimukset olisi säädettävä myös, että taloudellisten edellytysten katsotaan täyttyneen, jotta tietyt maataloustuotemäärät saatetaan jalostusmenettelyyn. [6] EYVL L 302, 19.12.1992, s. 1. [7] EYVL L 119, 7.5.1999, s.1. [8] EYVL L 253, 11.10.1993, s. 1. [9] EYVL L 197, 29.7.1999, s. 25. (4) Maatalouden raaka-aineiden tuottajien edun turvaamiseksi olisi varmistettava ennakkoarvioon perustuva yleinen valvonta sisäiseen jalostusmenettelyyn saatetuille määrille, joille ei ole tehty ennakolta yksittäistä taloudellisten edellytysten tarkastusta (lukuun ottamatta määriä, jotka on käytetty tilaustyöhön, tavanomaisiin menettelyihin tai sellaisten tavaroiden valmistukseen, jotka eivät ole vientitukikelpoisia) siten, että muita sisäiseen jalostusmenettelyyn liittyviä yleisiä edellytyksiä noudatetaan. (5) Koska neuvoston asetuksen (EY) N:o 3448/93 täytäntöönpanoon tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [10] 2 artiklassa tarkoitettuja hallintotoimenpiteitä, kyseiset toimenpiteet olisi vahvistettava mainitun päätöksen 4 artiklassa säädettyä hallintomenettelyä noudattaen. [10] EYVL L 184, 17.7.1999, s. 23. (6) Tietyt viittaukset sekä määritelmät olisi ajantasaistettava Euroopan yhteisön perustamissopimuksen kodifioinnin mukaisiksi. (7) Näin ollen asetus (EY) N:o 3448/93 olisi muutettava, ON ANTANUT TÄMÄN ASETUKSEN: 1 artikla Muutetaan asetus (EY) N:o 3448/93 seuraavasti: 1. Korvataan 1 artiklan 2 kohta seuraavasti: "2. Tässä asetuksessa tarkoitetaan - 'maataloustuotteilla' perustamissopimuksen liitteeseen I kuuluvia tuotteita, - 'tavaroilla' liitteessä B lueteltuja perustamissopimuksen liitteeseen I kuulumattomia tuotteita. I osaston II luvussa sekä 11 artiklassa ilmaisulla 'tavarat' kuitenkin viitataan perustamissopimuksen I liitteeseen kuulumattomiin tuotteisiin, jotka luetellaan maatalousalan yhteisistä markkinajärjestelyistä annettujen asetusten vastaavissa liitteissä." 2. Lisätään 8 artiklaan kohta seuraavasti: "5. Perustamissopimuksen 300 artiklan mukaisesti tehdyistä sopimuksista johtuvien rajoitusten noudattaminen varmistetaan ennalta vahvistettujen vertailuajanjaksojen aikana annettujen todistusten perusteella sekä pienimuotoista vientiä harjoittaville toimijoille tarkoitetun määrän perusteella." 3. Korvataan 11 artikla seuraavasti: "1. Maataloustuotteiden sisäiseen jalostusmenettelyyn saattamisen edellytyksenä on asetuksen (ETY) N:o 2913/92 117 artiklan c kohdassa tarkoitettujen taloudellisten edellytysten ennakkotarkastus. Kyseiset edellytykset katsotaan täyttyneiksi asetuksen (ETY) N:o 2454/93 552 artiklan mukaisesti. Lisäksi asetuksen (ETY) N:o 2454/93 mukaisesti asetuksen (ETY) N:o 2913/92 117 artiklan c kohdassa tarkoitetut taloudelliset edellytykset katsotaan täyttyneiksi tiettyjen sellaisten maataloustuotemäärien osalta, jotka on käytetty tavaroiden valmistukseen. Kyseiset määrät määritellään komission laatiman arvion perusteella. Arvio perustuu budjettivarojen ja vientitukiin tarvittavien määrien ennusteen vertailuun. Kyseistä arviota ja sen sisältämiä määriä tarkastellaan säännöllisesti taloudellisten ja lainsäädännöllisten tekijöiden kehityksen huomioon ottamiseksi. Edellisen alakohdan soveltamista koskevat yksityiskohtaiset säännöt, joiden avulla voidaan erityisesti määritellä ne maataloustuotteet, jotka voidaan saattaa sisäiseen jalostusmenettelyyn, sekä valvoa ja suunnitella niiden määriä, vahvistetaan 16 artiklassa tarkoitettua menettelyä noudattaen. 2. Sisäiseen jalostusmenettelyyn saatettujen tavaroiden määrä, jolta ei tämän vuoksi peritä 2 artiklassa tarkoitettua maksua muiden tavaroiden vientiä varten tai sen seurauksena, on määrä, joka on tosiasiallisesti käytetty viimeksi mainittujen tavaroiden valmistusta varten." 4. Poistetaan 15 artikla. 5. Korvataan 16 artikla seuraavasti: "1. Komissiota avustaa liitteeseen I kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevä hallintokomitea, joka muodostuu jäsenvaltioiden edustajista ja jonka puheenjohtajana on komission edustaja. 2. Tähän artiklaan viitattaessa sovelletaan päätöksen 1999/468/EY 4 artiklassa säädettyä hallintomenettelyä kyseisen asetuksen 7 artiklan 3 kohdan säännösten mukaisesti. 3. Päätöksen 1999/468/EY 4 artiklan 3 kohdassa säädetty määräaika vahvistetaan yhdeksi kuukaudeksi." 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja >TAULUKON PAIKKA>